अविद्या क्या होती है? इसका उत्तर है कि किसी वस्तु के सत्य वा यथार्थ स्वरूप को न मानना और जो सत्य, यथार्थ व वास्तविक स्वरूप नहीं है उसे मानना व स्वीकार करना अविद्या है। हमने जब से होश सम्भाला है तब से हम इस संसार को देखते चले आ रहे हैं। न विज्ञान और न ही अनेक मतों के आचार्य इस बात का उत्तर देते हैं कि यह ब्रह्माण्ड वा संसार कैसे अस्तित्व में आया अथवा यह कैसे बना है? कुछ वैज्ञानिक ऐसे भी हैं जो यह मानते हैं कि यह अपने आप बन गया है। क्या ऐसा सम्भव है? कदापि नहीं। संसार का स्वमेव बनना सर्वथा असम्भव है। संसार में ऐसी कोई बुद्धिपूर्वक उपयोगी रचना नहीं है, जो अपने आप बन जाती हो। संसार में हजारों साईकिल, स्कूटर, मोटर साईकिल, कार, बस, रेलगाड़ी व वायुयान आदि मशीनें है जो हमारे लिए उपयोगी हैं। यह रचनायें हमारे वैज्ञानिकों, तकनीशियनों और कार्मिकों ने बुद्धिपूर्वक अर्थात् ज्ञान का प्रयोग कर की है। लाखों व करोड़ों की संख्याओं में रचनायें होने पर भी इनमें से कोई एक वाहन भी अपने आप बिना किसी मानवीय क्रिया पद्धति के नहीं बना। एक एक साधारण रचना को भी बनाना पड़ता है। यदि एक साईकिल या सूई अपने आप नहीं बन सकती तो यह विशाल व अनन्त ब्रह्माण्ड भी अपने आप नहीं बन सकता। इसलिये यह सिद्ध होता है कि यह ब्रह्माण्ड किसी अदृश्य सत्ता के द्वारा बनाया गया है। अब यह जानना है कि जिसने इस ब्रह्माण्ड वा चराचर जगत को बनाया है उस सत्ता का स्वरूप कैसा है? इसका निर्धारण हम वेदों व वैदिक साहित्य को पढ़कर भी कर सकते हैं और अपनी बुद्धि से भी कर सकते हैं।